2.  ลักษณะการประกอบธุรกิจ

    1.  ประวัติความเป็นมา และการเปลี่ยนแปลงที่สำคัญ

  บริษัท ไทยเกรียง กรุ๊ป จำกัด (มหาชน) (“บริษัท”) จดทะเบียนเป็นบริษัท จำกัด เมื่อวันที่ 19
  สิงหาคม 2503 เพื่อดำเนินธุรกิจเกี่ยวกับสิ่งทอ โดยกลุ่มผู้ก่อตั้งได้แก่ กลุ่มตระกูลติรชัยมงคล
  ตระกูลธัญญะวุฒิ และตระกูลโอภาสวงศ์

  เมื่อวันที่ 10 สิงหาคม 2535
  หุ้นสามัญของบริษัทได้เข้าเป็นหลักทรัพย์จดทะเบียนในตลาดหลักทรัพย์ฯ
  และได้แปรสภาพเป็นบริษัทมหาชนในปี 2537

  ในกลางปี 2537 บริษัทได้รับคำเสนอซื้อหุ้นจากผู้ซื้อกลุ่มใหม่คือ Tianjin Da Zhonghua
  Rubber Plant และนางสาวจารุนันท์ รุจนรงค์
  โดยกลุ่มผู้ถือหุ้นใหญ่ได้ขายหุ้นให้แก่กลุ่มผู้ซื้อดังกล่าว
  ซึ่งทำให้บริษัทมีการเปลี่ยนแปลงโครงสร้างผู้ถือหุ้นและคณะกรรมการ

  ในปี 2541 บริษัทได้รับแจ้งจากตลาดหลักทรัพย์ฯ
  เรื่องการเข้าเกณฑ์อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
  และตลาดหลักทรัพย์ฯ มีคำสั่งเปลี่ยนหมวดการการซื้อขายหุ้นสามัญของบริษัทจากหมวดสิ่งทอ
  เป็นหมวดบริษัทจดทะเบียนที่อยู่ระหว่างแก้ไขดำเนินการ (REHABCO)

เมื่อวันที่ 15 กันยายน 2542 บริษัทได้รับแจ้งการเปลี่ยนแปลงโครงสร้างผู้ถือหุ้น
กล่าวคือเดิมผู้ถือหุ้นรายใหญ่ของบริษัท คือ Tianjin Da Zhonghua Rubber Plant
และนางสาวจารุนันท์ รุจนรงค์ ถือหุ้นรวมเป็นจำนวน 92.17%
ของหุ้นที่จำหน่ายได้ทั้งหมดของบริษัทคือ 70 ล้านหุ้น ซึ่งหุ้นดังกล่าว บริษัท
บริหารสินทรัพย์กรุงเทพพาณิชย์ จำกัด บังคับจำนำหุ้น โดยการนำออกขายทอดตลาด
ซึ่งเป็นการขายนอกตลาดหลักทรัพย์ฯ ผลจากการขายทอดตลาด นายสว่าง ตั้งนิสัยตรง
เป็นผู้ชนะประมูล ซึ่งต่อมา นายสว่าง ตั้งนิสัยตรง
ได้ขายหุ้นทั้งหมดที่ได้จากการประมูลมาให้บุคคลอื่น

ในปี 2543 ได้เกิดเหตุสหภาพแรงงานประท้วงให้บริษัทขึ้นค่าแรงและจ่ายโบนัส
และเกิดเหตุเพลิงไหม้โรงงานผลิตเส้นด้ายของบริษัท
หลังจากนั้นบริษัทได้ลงนามในสัญญาปรับโครงสร้างหนี้กับ ธ.กรุงเทพ
ซึ่งต่อมาบริษัทได้ทำการเพิ่มทุนให้ผู้ถือหุ้นเดิม และแปลงหนี้เป็นทุนให้แก่ ธ.กรุงเทพ อีก 2 ครั้ง
และได้ชำระหนี้ก่อนกำหนดในปลายปี 2546

เมื่อวันที่ 5 กุมภาพันธ์ 2546
บริษัทได้รับอนุมัติแผนดำเนินการเพื่อแก้ไขเหตุที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียนจากที่ประชุมผู้ถือหุ้น
และได้นำส่งแผนดังกล่าวต่อตลาดหลักทรัพย์ฯ ต่อมาเมื่อวันที่ 2 เมษายน 2546 ตลาดหลักทรัพย์ฯ
ได้อนุมัติให้หุ้นสามัญของบริษัท เปิดทำการซื้อขายในหมวด REHABCO อีกครั้ง

เมื่อวันที่ 15 พฤศจิกายน 2548 ตลาดหลักทรัพย์ฯได้สั่งห้ามการซื้อขายหุ้นของบริษัท
จนกว่าบริษัทจะพ้นเหตุเพิกถอนและย้ายกลับหมวดปกติได้
เนื่องจากบริษัทไม่สามารถทำกำไรสุทธิจากการดำเนินกิจการของบริษัทตั้งแต่ปี 2546
และมีผลขาดทุนสุทธิสำหรับไตรมาสสิ้นสุดวันที่ 30 กันยายน 2548 และเมื่อวันที่ 3 กรกฎาคม 2549
ตลาดหลักทรัพย์ได้ยกเลิกหมวด REHABCO
และได้ย้ายบริษัทไปอยู่ในกลุ่มบริษัทจดทะเบียนที่แก้ไขการดำเนินงาน ไม่ได้ตามกำหนด
Non-Performing Group

อย่างไรก็ดี บริษัทได้ลดทุนจดทะเบียน และทุนชำระแล้วของบริษัท จากเดิมจำนวน
3,753,095,500 บาท แบ่งออกเป็นหุ้นสามัญจำนวน 528,605,000 หุ้น มูลค่าที่ตราไว้หุ้นละ
7.10 บาท โดยการลดมูลค่าหุ้นที่ตราไว้ของบริษัทจากเดิมหุ้นละ 7.10 บาทเป็นหุ้นละ 1.00 บาท
และได้นำทุนชำระแล้วที่ลดจำนวน 3,224,490,500 บาทไปล้างส่วนลดมูลค่าหุ้นที่บริษัท
ได้เสนอขายหุ้นสามัญที่มีส่วนลด และ/หรือลดมูลค่าหุ้นสามัญตามบัญชี ตามที่จะได้จัดสรรโดยบริษัท
และหักชดเชยผลขาดทุนสะสมของบริษัท
บริษัทได้จดทะเบียนกับกระทรวงพาณิชย์เรียบร้อยแล้วเมื่อวันที่ 19 กรกฎาคม 2549

เมื่อวันที่ 22 ธันวาคม 2549
ตลาดหลักทรัพย์ได้แจ้งเพิ่มเหตุเข้าข่ายอาจถูกเพิกถอนจากการเป็นหลักทรัพย์จดทะเบียนอีกเหตุหนึ่ง
ตามข้อบังคับเรื่องการเพิกถอนหลักทรัพย์จดทะเบียน พ.ศ. 2542 ข้อ 9(6) (ก) และ (ข)
เนื่องด้วย บริษัทมีการหยุดประกอบกิจการเกือบทั้งหมด
และสินทรัพย์ที่ใช้ในดำเนินงานของบริษัทได้ลดลงอย่างมีนัยสำคัญ ทั้งนี้
เพราะบริษัทได้หยุดการผลิตทั้งหมดทั้งในส่วนโรงปั่นด้าย  โรงทอผ้า
และฝ่ายอื่นๆที่เกี่ยวข้องในไตรมาสที่ 1 ปี 2549
และได้หยุดการผลิตในแผนกการ์เม้นท์เมื่อสิ้นไตรมาสที่ 2 ปี 2549
โดยยังคงเหลือเพียง สินค้าค้างสต็อก
รวมทั้งบริษัทได้จำหน่ายเครื่องจักรที่ใช้ในการผลิตออกไปเพื่อชำระหนี้และเป็นเงินทุนหมุนเวียน
ทั้งนี้เพื่อเตรียมความพร้อมสำหรับธุรกิจใหม่ คือ อสังหาริมทรัพย์

2.2 ภาพรวมการประกอบธุรกิจของกลุ่มบริษัท

โครงสร้างสิ่งทอของไทยในปัจจุบันมีลักษณะครบวงจร คือมีการผลิตตั้งแต่สินค้าขั้นต้นได้แก่
การผลิตใย สินค้าขั้นกลางได้แก่ เส้นด้ายจากการปั่น ผ้าทอดิบ ผ้าถักดิบ ตลอดจนผ้าที่ผ่านการฟอก
ย้อมพิมพ์ และแต่งสำเร็จ สินค้าขั้นปลายได้แก่ ผลิตภัณฑ์เครื่องนุ่งห่ม รองเท้า
เสื้อผ้าสำเร็จรูปและอื่นๆ

-   อุตสาหกรรมขั้นต้นหรือต้นน้ำ ประกอบด้วยการผลิตใยธรรมชาติ (Cotton Fiber)
    และใยสังเคราะห์ (Manmade Fiber)
    โดยการผลิตใยสังเคราะห์จะใช้เงินลงทุนและเทคโนโลยีระดับสูงโดยจะใช้แรงงานไม่มากนัก

-   อุตสาหกรรมขั้นกลางหรือกลางน้ำ ประกอบด้วยการปั่นเส้นด้าย การแต่งเส้นด้าย การทอผ้า
    การถักผ้า การฟอกย้อม และการแต่งพิมพ์ผ้าสำเร็จ
    การผลิตขั้นกลางนี้สามารถเลือกใช้เทคโนโลยีในระดับสูง
    หรือใช้เทคโนโลยีระดับกลางและเน้นการใช้แรงงานก็ได้

-   อุตสาหกรรมขั้นปลายหรือปลายน้ำ ประกอบด้วยการผลิตเครื่องนุ่งห่ม รองเท้า
    และเสื้อผ้าสำเร็จรูป ซึ่งเป็นขั้นตอนสุดท้ายของอุตสาหกรรมสิ่งทอ
    โดยเน้นการใช้แรงงานในการผลิตสูง

ทั้งนี้ บริษัทดำเนินธุรกิจหลักในการผลิตเส้นด้ายและผ้าทอดิบ
ซึ่งนับเป็นอุตสาหกรรมกลางน้ำสำหรับอุตสาหกรรมสิ่งทอ
โดยทำการผลิตเส้นด้ายและผ้าทอดิบจากวัตถุดิบทั้งที่เป็นใยธรรมชาติ ใยสังเคราะห์ และเส้นใยผสม
ทั้งนี้ขึ้นอยู่กับความต้องการของลูกค้า โดยทำการจำหน่ายทั้งในและต่างประเทศ ในต้นปี 2548
ได้จัดตั้งแผนกการ์เม้นท์ เพื่อเข้าสู่อุตสาหกรรมปลายน้ำ และเพื่อเพิ่มมูลค่าเพิ่มแก่สินค้าคงเหลือ
โดยเฉพาะผ้าดิบที่มีตำหนิ อย่างไรก็ดี บริษัทได้หยุดการผลิตทั้งหมดแล้ว
เนื่องจากการแข่งขันสูงจากประเทศที่มีค่าแรงต่ำกว่า ประกอบกับในปี 2549 ที่ผ่านมา
อัตราแลกเปลี่ยนของเงินบาทแข็งตัวขึ้นอย่างมาก ทำให้ยอดขายในสกุลเงินตราต่างประเทศลดต่ำลง
อีกทั้งบริษัทไม่ได้ผลิตเต็มกำลังผลิต ทำให้ไม่คุ้มต้นทุนการผลิต จึงได้หยุดการผลิตในส่วนปั่นด้าย
ทอผ้า และในส่วนการ์เม้นท์ ในเดือนกุมภาพันธ์ และเดือนมิถุนายน 2549 ตามลำดับ

ปัจจุบัน บริษัทมีบริษัทย่อย 2 แห่ง ได้แก่

1.  TDT (BVI) Company Limited จดทะเบียนจัดตั้งใน British Virgin Island
    เมื่อวันที่ 25 สิงหาคม 2543 ด้วยทุนจดทะเบียน USD 200,000
    โดยมีวัตถุประสงค์เพื่อเป็นบริษัทเพื่อการลงทุน เป็นตัวแทนจำหน่ายในต่างประเทศ
    และจัดหาวัตถุดิบในการผลิตในต่างประเทศให้แก่บริษัท

2.  TDT (HK) Limited จดทะเบียนจัดตั้งขึ้นเมื่อวันที่ 22 กันยายน 2543 ด้วยทุนจดทะเบียน
    HKD 1,000,000
    โดยมีวัตถุประสงค์เพื่อเป็นตัวแทนจำหน่ายและส่งเสริมการขายในประเทศฮ่องกงและภูมิภาคเอเชีย
    โดยมีรายได้หลักจากค่านายหน้าในการเก็บเงินจากลูกหนี้ของบริษัท

อย่างไรก็ตาม จากการที่บริษัทประสบปัญหาทางด้านการเงิน
และพบว่าเกิดการทุจริตในการจำหน่ายสินค้าของพนักงานของ TDT (HK) Limited
ประกอบกับนโยบายการจัดตั้งบริษัทย่อยในต่างประเทศเพื่อเป็นตัวแทนจำหน่ายและส่งเสริมการขายในต่างประเทศ
ไม่ประสบความสำเร็จตามที่ได้คาดไว้ อีกทั้งเพื่อเป็นการลดต้นทุนในการดำเนินงาน ดังนั้น
บริษัทจึงหยุดการดำเนินธุรกิจในบริษัทย่อยทั้งสองลงชั่วคราว โดยบริษัทได้หยุดธุรกรรมใดๆ
ของบริษัทย่อยทั้งสองตั้งแต่วันที่ 30 กันยายน 2545 เป็นต้นมา อย่างไรก็ตาม
ผู้บริหารของบริษัทคาดว่าจะพิจารณานโยบายการดำเนินธุรกิจของบริษัทย่อยอีกครั้งหลังจากที่บริษัทมีผลประกอบการดีขึ้น
โดยอาจเป็นตัวแทนในการติดต่อประสานงานกับผู้ลงทุนจากต่างประเทศ โดยเฉพาะที่ฮ่องกง จีน
และในภูมิภาคเอเชีย

โครงสร้างรายได้

รายได้หลักของบริษัทมาจากการขายเส้นด้าย ผ้าทอดิบ และการ์เม้นท์ (ผ้าปูโต๊ะ ผ้าปูเตียง
เสื้อผ้าสำเร็จรูป และอื่นๆ) อันเป็นผลผลิตหลักของบริษัท ส่วนรายได้อื่นๆ
มาจากการขายเศษวัสดุเหลือใช้ ได้แก่ เศษฝ้าย เศษด้าย เศษวัสดุ
และของเสียจากขบวนการผลิตของบริษัท โดยรายได้จากการขายสามารถแยกประเภทได้ดังนี้

  ----------------------------------- --------- --------- --------- --------- -------- ---------
  มูลค่าจำหน่ายแยกตามผลิตภัณฑ์              2549                2548                2547     

                                      ล้านบาท    %         ล้านบาท    %         ล้านบาท   %

  มูลค่าการจำหน่ายในประเทศ                                                                

  ด้าย                                 9.35      14.39%    75.49     13.83%    225.00   23.94%

  ผ้า                                  26.01     40.03%    131.26    24.05%    236.92   25.21%

  การเม้นท์                             3.48      5.36%     3.01      0.55%     0.00     0.00%

  ฝ้าย                                 4.18      6.43%     0.00      0.00%     0.00     0.00%

  เคมีภัณฑ์                              0.00      0.00%     0.00      0.00%     0.00     0.00%

  รวม                                 43.02     66.22%    209.76    38.43%    461.92   49.14%

  มูลค่าการจำหน่ายต่างประเทศ                                                               

  ด้าย                                 0         0.00%     17.58     3.22%     31.41    3.34%

  ผ้า                                  21.95     33.78%    318.5     58.35%    446.6    47.51%

  รวม                                 21.95     33.78%    336.08    61.57%    478.01   50.86%

  มูลค่าการจำหน่ายในประเทศและต่างประเทศ                                                    

  ด้าย                                 9.35      14.39%    93.07     17.05%    256.41   27.28%

  ผ้า                                  47.96     73.82%    449.76    82.40%    683.52   72.72%

  การเม้นท์                             3.48      5.36%     3.01      0.55%     0.00     0.00%

  ฝ้าย                                 4.18      6.43%     0.00      0.00%     0.00     0.00%

  เคมีภัณฑ์                              0.00      0.00%     0.00      0.00%     0.00     0.00%

  รวม                                 64.97     100.00%   545.84    100.00%   939.93   100.00%

  อัตราเพิ่ม (ลด) ของมูลค่า                -480.87   -88.10%   -394.09   -41.93%   105.52   12.65%
  ----------------------------------- --------- --------- --------- --------- -------- ---------

 เป้าหมายในการดำเนินธุรกิจ

อย่างไรก็ดี บริษัทได้หยุดการผลิตสิ่งทอ รวมถึงในส่วนของแผนกการ์เม้นท์
เนื่องจากที่ผ่านมาบริษัทไม่สามารถ ทำกำไรจากธุรกิจสิ่งทอได้
สืบเนื่องมาจากการแข่งขันอย่างสูงจากประเทศจีน อินเดีย และประเทศเพื่อนบ้านที่มีค่าแรงต่ำกว่า
เช่น เวียดนาม อินโดนีเซีย เป็นต้น โดยในระหว่างปี
ได้เลิกจ้างพนักงานในส่วนของการผลิตและส่วนที่เกี่ยวข้องทั้งหมดแล้วประมาณ 722 คน
รวมเป็นเงินชดเชยจำนวนประมาณ 56 ล้านบาท จำนวนพนักงาน ณ วันที่ 31 ธันวาคม 2549
คงเหลือ 33 คน

เพื่อลดการขาดทุนจากการผลิต บริษัทได้เปลี่ยนธุรกิจจากเดิมสิ่งทอเป็นธุรกิจอสังหาริมทรัพย์
โดยบริษัทได้พิจารณาถึงทรัพย์สินและพนักงานของบริษัท
ซึ่งบริษัทคาดว่าจะสามารถมีผลประกอบการที่ดีขึ้น และมีผลกำไรได้ในอนาคต

โดยผู้บริหารของบริษัทยังมีการกำหนดเป้าหมายในการดำเนินธุรกิจทั้งในระยะสั้น
และระยะยาวที่สำคัญไว้ดังนี้

เป้าหมายระยะสั้น (ภายในปี 2550)

1)  เจรจาปรับโครงสร้างหนี้ที่บริษัทมีอยู่กับธนาคาร 2 แห่งคือ
    ธนาคารเพื่อการส่งออกและนำเข้าแห่งประเทศไทย และบมจ. ธนาคารกรุงไทย
    เพื่อขอลดอัตราดอกเบี้ยและหนี้ค้างชำระ

2)  สรรหาพันธมิตร และหรือผู้ร่วมทุน และหรือสถาบันการเงิน
    เพื่อมาชำระหนี้หรือปรับโครงสร้างหนี้ที่บริษัทมีอยู่กับธนาคาร 2 แห่งดังกล่าวข้างต้น
    เนื่องจากที่ดินของบริษัทติดจำนองกับธนาคารดังกล่าว

  เป้าหมายระยะยาว (ภายหลังปี 2550)

1)  สร้างฐานะการเงินของบริษัทให้แข็งแกร่ง ลดสัดส่วนหนี้สินต่อทุน
    และดำเนินการโดยให้มีผลกำไรสุทธิจากการดำเนินงานจากธุรกิจใหม่ คือพัฒนาอสังหาริมทรัพย์
    เพื่อที่จะสามารถสร้างมูลค่าของหุ้นสามัญในตลาดหลักทรัพย์ฯ
    รวมถึงการที่บริษัทสามารถจ่ายเงินปันผลให้แก่ผู้ถือหุ้นได้